open-index/open-wikipedia-markdown huggingface dataset:
Collins Chabane

**Collins Chabane** (15 April 1960 – 15 Maart 2015) was 'n Suid-Afrikaanse Umkhonto we Sizwe-vegter, politikus, minister van staatsdiens en administrasie, asook 'n lid van die African National Congress se nasionale uitvoerende komitee.

Chabane het op 17-jarige ouderdom in vrywillige ballingskap getree om by die ANC se ondergrondse militêre vleuel, Umkhonto we Sizwe (MK), aan te sluit. Hy is in 1980 na Angola vir militêre opleiding en het in 1981 met sy ondergrondse bedrywighede begin. In 1984 is hy deur die veiligheidspolisie gearresteer en is eers in 1990 vrygelaat.

Na sy vrylating is Chabane in 1994 tot die parlement verkies, waar hy op komitees vir grondwetlike sake, verdediging en intelligensie gedien het. In 1997 is hy as 'n LUR in Ngoako Ramatlhodi se provinsiale kabinet vir Limpopo aangestel. In 1998 is hy na openbare werke verplaas, waar hy dié provinsie se padagentskap op die been gebring het. Tydens die eerste termyn van Jacob Zuma se presidentskap is hy as minister in die presidensie aangestel.

Chabane is in die vroeë oggendure van 15 Maart 2015 in 'n motorongeluk oorlede. 'n Vragmotor het 'n U-draai voor sy motor op die N1-nasionale pad buite Polokwane gemaak. Hy en sy lyfwagte is op slag dood.

## Verwysings 
## Eksterne skakels 
* Collins Chabane op People's Assembly
Dianthus

***Dianthus*** is ’n blomgenus van sowat 300 spesies in die familie Caryophyllaceae, wat inheems is aan veral Europa en Asië, met ’n paar spesies in Suider- en Noord-Afrika en een spesies in Noord-Amerika. Een van die bekendste spesies is die angelier, *D. caryophyllus*.

## Eienskappe 
Die spesies is hoofsaaklik kruidagtige, meerjarige plante; ’n paar is een- of tweejarige plante of lae halfstruike met houtagtige stamme. Die blare is teenstandig, eenvoudig en meestal lineêr met ’n grysgroen of blougroen kleur. Die blom het vyf kroonblare en gewoonlik ’n gekartelde of getande randjie. Hulle is in feitlik al die spesies dof- tot donkerpienk. Een spesie, *D. knappii*, het geel blomme wat pers is in die middel.

Sommige spesies, veral die meerjarige spesies, het ’n sterk, speseryagtige geur.

## Galery 

Beeld:Nelken 8 Juni 2003.JPG|*Dianthus barbatus*.
Beeld:Starr 070730-7932 Dianthus caryophyllus.jpg|Die angelier, *D. caryophyllus*.
Beeld:Dianthus monspessulanus.jpg|*Dianthus monspessulanus*.
Beeld:Dianthus carthusianorum 160505.jpg|*Dianthus carthusianorum*.
Beeld:Dianthus monspessulanus 6.JPG|*D. monspessulanus*.
Beeld:Starr 070730-7934 Dianthus caryophyllus.jpg|Rooi *D.caryophyllus*.
Beeld:Flor GDFL 660eue.jpg|*Dianthus caryophylus* (rooi).
Beeld:Dianthus shinanensis Shinanonadeshiko in eboshidake 1997-8-14.jpg|*Dianthus shinanensis*.

## Eksterne skakels 
* Dianthus:The Plant List

* 15px Hierdie artikel is vertaal uit die Engelse Wikipedia
Drogheda

**Drogheda** [ˈdrɒhədə] of [ˈdrɔːdə]; Iers: **Droichead Átha** ("Brug van die Drif"), is 'n industriële nedersetting en seehawe aan die Ierse ooskus in die graafskap Louth, sowat 56&nbsp;km of 35 myl noord van Dublin. Dit is die laaste brugpunt langs die Boyne-rivier voor sy uitmonding in die Ierse See.

Drogheda-Thosel-02-2017-gje.jpg|Thosel
Drogheda-St Peter-02-2017-gje.jpg|St. Peter
Drogheda-St Magdalene-Tower-04-2017-gje.jpg|Magdalene Tower
Drogheda-St Laurence Gate-10-Sarsfields-2017-gje.jpg|St. Laurence Gate
Drogheda-Boyne-08-Schiff-2017-gje.jpg|Boyne river
Wasili Tsjoeikof

**Wasili Iwanowitsj Tsjoeikof** (Russies: Васи́лий Ива́нович Чуйко́в; 12 Februarie 1900 – 18 Maart 1982) was ’n luitenant-generaal van die Sowjetunie in die Rooi Leër tydens die Tweede Wêreldoorlog, bevelvoerder van die 62ste Leër tydens die Slag van Stalingrad, ’n dubbele Held van die Sowjetunie (1944 en 1945) en ná die oorlog ’n maarskalk van die Sowjetunie.

## Vroeë lewe 
Tsjoeikof is op die dorp Serebrjanije Proedi in die Toela-streek suid van Moskou gebore as die agtste van twaalf kinders. Hy en al sewe sy broers het soldate geword en in die Russiese Burgeroorlog geveg. Op die ouderdom van twaalf het hy die skool en sy ouerhuis verlaat om in ’n fabriek in Sint Petersburg te gaan werk.

Tydens die Russiese Rewolusie in 1917 was hy werkloos en ’n ouer broer het gereël dat hy deel word van die Rooi Garde. Die volgende jaar, in 1918, het hy by die Rooi Leër aangesluit.

Hy het van 1919 tot 1920 twee Ordes van die Rooi Vlag ontvang vir dapperheid. Hy is onder meer in sy linkerarm gewond en dit kon nie geopereer word nie. Dit het gedeeltelike verlamming veroorsaak. In 1981 het dit tot septisemie en eindelik sy dood gelei.

Nadat hy in verskeie oorloë geveg het, is Tsjoeikof in beheer van die 64ste Leër op die wesoewer van die Donrivier geplaas. Net voor die Slag van Stalingrad het hy bevelvoerder van die 62ste Leër geword wat Stalingrad moes verdedig, met die 64ste Leër aan sy suidelike flank.

## Slag van Stalingrad 
In Stalingrad het Tsjoeikof die taktiek van "omarming" van die vyand (guerrilla-oorlogvoering) begin gebruik waardeur die Sowjet-magte so naby aan die soldate van Nazi-Duitsland gebly het dat dit hul uitstekende skietvermoë ondermyn het. Hulle het aan gevegte van naby deelgeneem, waarin die Sowjet-soldate weer beter was. Dit het ook meegebring dat Duitse vliegtuie nie die Sowjet-magte kon aanval sonder om hul eie soldate in gevaar te stel nie.

duimnael|Die grafsteen van maarskalk Wasili Tsjoeikof.
Ná die oorwinning by Stalingrad het die 62ste Leër die 8ste Wagteleër geword en ’n veldtog deur Pole gelei. Eindelik was Tsjoeikof aan die hoof van die Sowjet-offensief wat Berlyn in April/Mei 1945 saam met die Geallieerdes verower het.

Hy het in die dokumentêre rolprent *Berlin* (1945) verskyn wat deur Joeli Raizman geregisseer is.

## Latere lewe 
Ná die oorlog het Tsjoeikof in Duitsland gebly en later hoof van die Groep van Sowjet-magte daar geword. In 1953 het hy bevelvoerder van die Kiëfse Militêre Distrik geword en terwyl hy daar diens gedoen het, is hy op 11 Maart 1955 bevorder tot maarskalk van die Sowjetunie. Van 1961 tot met sy dood was hy lid van die Sentrale Komitee van die Kommunistiese Party van die Sowjetunie.

Hy was ’n belangrike raadgewer met die oprig van die gedenkkompleks by die Mamajef Koergan in Stalingrad en is ná sy dood op 82 daar begrawe.

## Bronne 
* 

## Verwysings 
## Eksterne skakels 
*  Memoires deur Wasili Tsjoeikov: *Сражение века* *Slag van die Eeu* – beskrywings van sy ondervindinge tydens die Slag van Stalingrad.
*  Biografie op die webtuiste vir die Helde van die Sowjetunie/Rusland
* 
* 15px Hierdie artikel is vertaal uit die Engelse Wikipedia
Carmen Miranda

[duimnael|links|Ster van Carmen Miranda op die [Hollywood Walk of Fame]]
**Carmen Miranda** (*Maria do Carmo Miranda da Cunha*; 9 Februarie 1909 – 5 Augustus 1955) was 'n Portugese-Brasiliaanse aktrise, danser en 'n beroemde samba sanger in die 1940's en 1950's.

## Filmografie 
* 1935 - Alô, Alô, Brasil
* 1935 - Estudantes
* 1936 - Hello, Hello, Carnival!
* 1939 - Banana da Terra
* 1940 - Laranja-da-China
* 1940 - Down Argentine Way
* 1941 - That Night in Rio
* 1941 - Week-End in Havana
* 1941 - Meet the Stars
* 1942 - Springtime in the Rockies
* 1943 - The Gang's All Here
* 1944 - Greenwich Village
* 1944 - Something for the Boys
* 1944 - Four Jills in a Jeep
* 1945 - The All-Star Bond Rally
* 1945 - Doll Face
* 1946 - If I'm Lucky
* 1947 - Copacabana
* 1947 - Slick Hare
* 1948 - A Date with Judy
* 1949 - The Ed Wynn Show
* 1950 - Nancy Goes to Rio
* 1951 - Don McNeill's TV Club
* 1951 - What's My Line?
* 1953 - Scared Stiff
* 1953 - Toast of the Town
* 1955 - The Jimmy Durante Show

## Eksterne skakels 
* Carmen Miranda webwerf
Sint Patrick

**Sint Patrick** (Latyns: *Patricius*; Proto-Iers: **Qatrikias*; Moderne Iers: *Pádraig* [ˈpˠaːd̪ˠɾˠəɟ]; Wallies: *Padrig*) was 'n 5de eeuse Romeins-Britse Christelike sendeling en aartsbiskop van Armagh in Ierland. Sint Patrick, wat ook die "Apostel van Ierland" genoem word, is die hoofbeskermheilige van Ierland, naas Brigit van Kildare en Columba.

Die lewensdatums van Patrick kan nie met sekerheid bepaal word nie, maar volgens 'n wydverspreide beskouing was hy 'n sendeling in Ierland gedurende die tweede helfte van die 5de eeu. Hy word algemeen as die eerste biskop van Armagh beskou en het die Christelike geloof nie net in Ierland gevestig nie, maar ook 'n belangrike rol by die kerstening van die Pikte en Angel-Saksers gespeel.

Skriftelike oorlewerings is beperk tot twee kort werke, Patrick se spirituele outobiografie *Confessio*, en sy *Brief aan Coroticus* waarin hy kritiek op die mishandeling van Ierse Christene in Brittanje lewer.

## Verwysings 
## Eksterne skakels
Roosbottel

duimnael|Roosbottels van *Rosa rugosa*.

’n **Roosbottel** is die vrug van die roosplant. Dit is gewoonlik rooi tot oranje, maar kan ook in sommiges spesies van donkerpers tot swart wissel. Roosbottels begin vorm ná die suksesvolle bestuiwing van blomme in die lente of vroeë somer, en word ryp in die laat somer tot herfs.

Rose word voortgeplant deur die saad (dopvrugte) uit die roosbottels te verwyder en hulle net onder die oppervlak van die grond te saai. Dit kan maande duur voordat hulle ontkiem. Sommige spesies het ’n verkoelingstydperk nodig en kan eers ná twee winters ontkiem.

## Gebruik 
Van roosbottels word kruietee, konfyt, jellie, stroop, sop, wyn en marmelade gemaak. Hulle kan ook rou geëet word soos ’n bessie. Hulle bevat heelwat vitamien C.

Roosbottelsaadolie word in vel- en grimeerprodukte gebruik.

Sommige roosspesies word vir die sierwaarde van hul bottels gekweek soos die *Rosa moyesii*, wat groot, rooi, bottelvormige vrugte het.

## Eksterne skakels 
* 15px Hierdie artikel is vertaal uit die Engelse Wikipedia
Bessbrook

**Bessbrook** is 'n nedersetting en Protestantse enklawe in 'n merendeels Rooms-Katolieke gebied in die graafskap Armagh, Noord-Ierland, sowat 5&nbsp;km noordwes van Newry en naby die hoofpad en spoorweg tussen Dublin en Belfast geleë.

Bessbrook, wat in 1845 as vroeë Kwaker-nedersetting en modeldorp rondom die Richardson-familie se linnefabriek gestig is en tans nie ver van Newry se treinstasie geleë is nie, bestaan uit drie *townlands* - Maghernahely, Clogharevan en Maytown - wat uitmekaar geleë is. In die laat 20ste eeu - die periode van politieke onluste wat as *the Troubles* bekendstaan - is die omgewing van Bessbrook deur ernstige geweldpleging geteister en in 'n militêre sone met 'n groot garnisoen omgeskep waar die besigste (militêre) helihawe in Europa ontstaan het.

## Verwysings
Kruietee

[180px|duimnael|Kruietee word van onder meer die [hibiskus gemaak.]]
[duimnael|180px|Mandjies vol droë [hibiskus vir die maak van *karkade*, of hibiskustee, wat wêreldwyd ’n gewilde tee is.]]
[duimnael|180px|Dié mengsel bevat [rooibos, klapper, gemmer, kaneel, appel, kardamom, swartpeper en amandels.]]

**Kruietee** is ’n drankie wat gemaak word deur kruie, speserye of ander plantmateriaal in warm water te laat trek en bevat gewoonlik nie kafeïen nie. Dit word onderskei van ware tee (swart-, groen-, wit-, geel-, woeloengtee ens.) wat berei word van die teeplant, *Camellia sinensis*, sowel as van kafeïenvrye tee, waarvan die kafeïen verwyder is.

Soos gewone tee kan kruietee warm of koud voorgesit word. Kruietee word van die begin van die geskiedenis af genuttig, soos in Antieke Egipte en China.

## Gesondheidsrisiko 
Omdat kruietee van enige plant gemaak kan word, ook plante wat as giftig beskou word, moet seker gemaak word van die bestanddele voordat dit gedrink word. Die meeste kruietees wat in winkels verkoop word, is veilig, maar medisinale tees kan kruie bevat wat onveilig is. Die spesifieke plante kan ook verskillende uitwerkings op verskillende mense hê.

Van die tees waaroor kommer bestaan, is van:
* Smeerwortel, wat alkaloïede bevat wat lewerskade kan veroorsaak met langdurige gebruik;
* Lobelia, wat gifstowwe soortgelyk aan nikotien bevat.

## Gewildheid 
In Egipte is kruietees soos hibiskustee (*karkade*) baie gewild. Hulle word in teewinkels (*ahwas*) voorgesit. In China is hulle gewild vir hul medisinale waarde. In Sri Lanka het kruietee ’n lang geskiedenis in die plaaslike tradisie van inheemse medisyne en word dit gebruik vir ’n verskeidenheid kwale. "Paspanguwa" is ’n bekende kuur vir verkoue en koors.

Kruietee kan gemaak word van vars of droë blomme, blare, saad of wortels – gewoonlik deur kookwater oor die plantdele te gooi en dit ’n paar minute te laat trek. Die tee word dan deur ’n sif gegooi, versoet indien verkies en voorgesit.

Van die soorte kruietee wat algemeen beskikbaar is, is van rooibos (’n gewilde Suid-Afrikaanse tee), anys, dagga, kattekruid, kaneel, sitrus, dille, vlierbessies, vinkel, ginseng, hibiskus, heuningbos, krismisrose (die meeste spesies van dié plant is effens giftig), suurlemoene, lemmetjiebloeisels, ment, roosbottels, roosmaryn, tiemie ens.

## Verwysings 
## Eksterne skakels 
* 15px Hierdie artikel is vertaal uit die Engelse Wikipedia
Kafeïen

duimnael|Molekulêre struktuur van kafeïen

**Kafeïen** of **kafeïne** is ’n alkaloïed wat onder meer in koffiebone, tee, mate en kakaobone voorkom. Kafeïen as ’n suiwer stof is ’n wit, bitter poeier. Dit is ’n matige psigoaktiewe stof met ’n stimulerende werking.

## Uitwerking 
Kafeïen is ook die opwekkende stof in ’n paar drankies soos kolas en energiedrankies. Soms word kafeïen by pynstillers soos parasetamol gevoeg om ’n sterker en langer uitwerking te verkry. Kafeïen stimuleer die ortosimpatiese senuweestelsel, hartslag en asemhaling. Die uitwerking begin gewoonlik ’n uur ná inname en neem tot vyf ure daarna af.

Met gereelde inname deur die mens kan die uitwerking per hoeveelheid afneem, en meer kafeïen word dan benodig om dieselfde uitwerking te verkry. Verslawing kan intree en ’n skielike afname in gebruik kan hoofpyn, ’n groot daling in bloeddruk en ander onttrekkingsimptome tot gevolg hê.

Die hoeveelheid kafeïen wat in drankies voorkom, is min of meer:

## Bronne
* 
* 
* 
* 

## Eksterne skakels 
* 15px Hierdie artikel is vertaal uit die Nederlandse Wikipedia
Hyundai Getz

Die **Hyundai Getz** (Koreaans: 현대 투싼) is 'n kompakte motorvoertuig wat van 2002 tot 2011 deur die Suid-Koreaanse vervaardiger Hyundai vervaardig is.

## Eksterne skakels 
* 

## Verwysings
Hyundai Santa Fe

Die **Hyundai Santa Fe** (Koreaans: 현대 투싼) is 'n mediumgrootte oorkruis sportnutsvoertuig wat sedert 2000 deur die Suid-Koreaanse vervaardiger Hyundai vervaardig word. Dit is gebaseer op die Hyundai Sonata platform. Dit is vernoem na die stad Santa Fe, Nieu-Meksiko. 

Die Santa Fe is vrygestel vir die 2001-modeljaar as Hyundai se eerste SNV, op dieselfde tydstip as die Ford Escape en die Pontiac Aztek. Die Santa Fe was 'n mylpaal in die maatskappy se herstruktureringsprogram van die laat 1990's, want, ten spyte van kritiek wat van joernaliste ontvang is oor sy duistere lyk, was die SNV 'n treffer by Amerikaanse kopers. Die SNV was so gewild dat Hyundai by tye nie in die vraag kon voorsien nie. 

Die Santa Fe het vinnig Hyundai se besverkoper geword en bygedra tot Hyundai se sukses in die VSA. Die Santa Fe pas tussen die kleiner, kompakte Tucson en die groter, luukse SNV Veracruz in.

In 2012 is die derde geslag Santa Fe beskikbaar gestel in twee weergawes, met die (5-sitplek) Sport in September 2012 en die langasmodel wat die Veracruz vervang, beskikbaar by vertoonlokale sedert November 2012.

## Eksterne skakels
Hyundai Tiburon

Die **Hyundai Tiburon** (Koreaans: 현대 티뷰론) is 'n sportmotor wat van 1996 tot 2008 deur die Suid-Koreaanse vervaardiger Hyundai vervaardig is.

Die naam "Tiburon", 'n effense variasie van "tiburón", die Spaanse woord vir "haai", is die naam wat gegee word aan die Noord-Amerikaanse, Australiese, Nieu-Seelandse, Suid-Afrikaanse en Oostenrykse produksie van die voertuig. Dit was bekend as die Hyundai Coupe in sommige Europese markte en Indonesië. Dit is bekend as die Turbulence (터뷸런스) en Tuscani (투스카니) in die Suid-Koreaanse tuismark.

Die model is in twee generasies (RC) vrygestel oor sy leeftyd en in daardie tyd is hierdie generasies onderworpe aan periodieke opknappings. Daar is gepoog om die motor op datum te hou met verskeie veiligheidsverbeterings en 'n mengsel van veranderinge aan buite- en binnestilering. Die RD Tiburon was vir 5 jaar in produksie vanaf 1996 tot 2001. Die GK Tiburon is in 2002 (as 'n 2003-model) bekendgestel en het produksie in 2008 beëindig voordat dit deur die Hyundai Veloster vervang is.

## Eksterne skakels 
* 

## Verwysings
Sydneyhawebrug

regs|350px|duimnael|Sydneyhawebrug teen skemer

**Sydneyhawebrug** is 'n brug in Sydney se hawe wat die noordelike en suidelike dele van die stad met mekaar verbind. Die brug kan per motor, per fiets, te voet, of met 'n trein oorgesteek word. Dit is 'n belangrike trekpleister wat toeriste en mense wat in en om die stad woon lok. *Luna Park Sydney* is langs die brug geleë.

Die brug is 1149 meter (3770 voet) lank en 49 meter (161 voet) breed. Die hoogste punt van die boog is 134 meter (440 voet) hoog. Bouwerk het op 19 Maart 1923 begin en is in 1932 voltooi. Die brug is onder leiding van John Bradfield ontwerp en deur die maatskappy *Dorman Long & Co Ltd* gebou. Dit is op 19 Maart 1932 deur Jack Lang, die premier van Nieu-Suid-Wallis geopen.

duimnael|links|Sydneyhawebrug  vanuit die lug

Die brug is gebou om die noordelike deel van die stad meer toeganklik te maak, maar was ook 'n werkverskaffingsprojek. Die brug is van staal gebou en bevat ses miljoen klinknaels wat met die hand geslaan is. Sterk kabels hou die brug bymekaar en verhoed dat die brug deur die snikhete son uitsit. Dit is die breedste boogbrug ter wêreld, maar nie die langste nie (die langste is die Chaotianmenbrug in Chongqing). Die brugdek bied plek vir agt motorbane, twee treinspore, 'n fietspad en 'n voetpad.

Na die Tweede Wêreldoorlog het baie mense van Europa na Australië geëmigreer. Die brug was die eerste voorwerp wat hulle gesien het as hulle per boot in Sydney aankom. In daardie tyd het dit 6 pennies gekos om die brug per motor te oorkruis, ruiters op perde moes 3 pennies opdok. Deesdae kos 'n retoerkaartjie vir 'n motor ongeveer drie Australiese dollars. Stappers en fietsryers kan die brug gratis gebruik, maar perde word nie meer toegelaat nie.

[duimnael|Die brug met die [Sydney-operahuis in die agtergrond]]

Een van die vele besienswaardighede is die beroemde *Sydney Bridge Climb*, 'n staproete oor die brug se boog. So 'n toer neem ongeveer 3,5 uur. Na sowat 200 tree word die bokant bereik, waarna mens vêr oor Sydney kan uitkyk. Vanweë die moeilikheidsgraad moet deelnemers in 'n goeie gesonde kondisie wees. Veiligheidsopleiding en die dra van 'n harnas is verpligtend.

## Eksterne skakels 
*
Great Wall Florid

Die **Great Wall Florid** (Chinees: 长城 炫丽) is 'n kompakte motorvoertuig wat sedert 2010 deur die Chinese vervaardiger Great Wall Motors vervaardig word.

Stilering is vermoedelik van die eerste geslag *Toyota ist* gekopieer, terwyl die neusdeel geïnspireer is deur die tweede geslag Toyota Yaris-luikrug.

Dit word in verskeie lande, waaronder Suid-Afrika, verkoop. Daar is twee weergawes van die Florid, die basiese **Florid** en die **Florid Cross** met nuutontwerpte wiele, binne-afwerking en 'n bakwerkstel.

## Verwysings
Teestruik

Die **teestruik** of ***Camellia sinensis*** is ’n spesie immergroen struike of klein bome waarvan die blare en blaarknoppe gebruik word om tee van te maak. Dit is van die blomplant-genus *Camellia* in die familie Theaceae.

Twee hoof-variëteite word gekweek: *Camellia sinensis* var. *sinensis* vir Chinese tee, en *Camellia sinensis* var. *assamica* vir Indiese tees. Wit-, geel-, groen-, woeloeng- en swarttee word almal van een van dié variëteite gemaak, maar verskillende prosesse word gebruik om verskillende vlakke van oksidasie te verkry. Dit verskil van kruietee, wat van kruie, speserye of ander plantmateriaal gemaak word.
duimnael|links|Teeplukkers in Kenia wat blare van *Camellia sinensis* oes
## Naam 
Die naam *Camellia* kom van die verlatynsde naam van eerw. Georg Kamel, ’n Tsjeggiesgebore Jesuïtiese apteker en sendeling. Carl Linnaeus het sy naam in 1753 gekies vir die genus ter ere van Kamel se bydrae tot plantkunde, hoewel Kamel nie die plant of enige ander *Camellia*-plant ontdek het nie. Linnaeus het ook nie dié plant as ’n *Camellia* beskou nie, maar as ’n *Thea*. Die naam *sinensis* beteken "van China" in Latyn.

Vier variëteite van *Camellia sinensis* word erken.  Van hulle word *C. sinensis* var. *sinensis* en *C. sinensis* var. *assamica* meestal gebruik om tee van te maak.

Kultivars van *C. sinensis* sluit in:
* Benifuuki
* Fushun
* Kanayamidori Die jong, liggroen blare word veral vir tee geoes. Ouer blare is donkerder groen. Blare van verskillende ouderdomme sorg vir verskillende gehaltes tee, aangesien hul chemiese samestellings verskil. Die punt (knop) en eerste twee tot drie blare word gewoonlik geoes vir die vervaardiging van tee. Dit word elke week of twee met die hand gepluk.

## Verwysings 
## Eksterne skakels 
* Die Internasionale Kameliavereniging
* Plant Cultures: Geskiedenis van die teeplant 

* 15px Hierdie artikel is vertaal uit die Engelse Wikipedia
Honda Jazz

Die **Honda Jazz**, ook bemark as die **Honda Fit**, is 'n vierdeur, voorenjin, voorwielaangedrewe superminimotor wat sedert 2001 deur Honda in agt lande vervaardig en wêreldwyd bemark word. Dit is nou in sy derde geslag en verkope het reeds 5 miljoen eenhede verbygesteek in 2014.

## Verwysings
Angelier

’n **Angelier** (*Dianthus caryophyllus*) is ’n spesie van die genus *Dianthus*. Dit is waarskynlik inheems aan die Middellandse See-gebied, maar die blomme se presiese omvangsgebied is onbekend omdat dit die afgelope 2&nbsp;000 jaar al wyd gekweek word.

## Eienskappe 
Dit is ’n kruidagtige, meerjarige plant wat tot 80&nbsp;cm hoog word. Die blare is grysgroen tot blougroen, slank en tot 15&nbsp;cm lank. Daar is een tot vyf blomme  aan ’n byskerm; hulle is 3–5&nbsp;cm in deursnee en het ’n soet reuk. Die oorspronklike natuurlike blomkleur is helder pienkpers, maar vandag kry ’n mens kultivars met baie ander kleure, soos rooi, wit, geel en groen.

Angeliere het goed gedreineerde, neutrale tot effens alkaliese grond nodig, en volle sonlig. Verskeie kultivars word gekweek om in die tuin te plant. Tipiese voorbeelde sluit in 'Gina Porto', 'Helen', 'Laced Romeo' en 'Red Rocket'. Verskeie siektes kan die plant tref, soos bakteriese en swamsiektes, parasiete en virussse.

Colombia is die grootste kweker van angeliere in die wêreld.

## Naam 
Hoewel die naam "angelier" gewoonlik van toepassing is op die spesie *Dianthus caryophyllus*, word dit ook dikwels vir ander spesies van *Dianthus* gebruik, en veral ook vir die tuinhibriede tussen *D. caryophyllus* an ander spesies.

## Verwysings 
## Eksterne skakels 
* Angeliere: Colorado Flower Growers Association

* 15px Hierdie artikel is vertaal uit die Engelse Wikipedia
Saara Kuugongelwa

**Saara Kuugongelwa-Amadhila** (gebore op 10 Oktober 1967) is 'n Namibiese politikus en van 2015 tot 2025 die eerste minister van Namibië. Sy het van 2003 tot 2915 as die Minister van Finansies gedien. Sy is 'n lid van SWAPO en sedert 21 Maart 2025 voorzitter van Namibië se nasionale vergadering.

## Ballingskap 
Kuugongelwa is in Okahao, Omoesati gebore en het in 1980 met SWAPO in ballingskap gegaan, en vanaf 1982 op die ouderdom van 15 in Sierra Leone gewoon. Sy was 'n leerder aan die Koidu Sekondêre Meisieskool (1982–1984) en die Sekondêre Skool Sint Josef (1984–1987). Vanaf 1991 tot 1994 het Kuugongelwa by die Lincoln-universiteit in Pennsilvanië gestudeer, waar sy in ekonomie gegradueer het.

## Politieke loopbaan 
Kuugongelwa het na haar gradeplegtigheid aan Lincoln ná Namibië teruggekeer en die amp as lessenaarbeampte in president Sam Nujoma se kantoor aangeneem. Op die ouderdom van 27 is Kuugongelwa in 1995 benoem as direkteur-generaal van die Nasionale Beplanningskommissie. Sy is in 2003 as Minister van Finansies aangestel. Op die Heldedag van 2014 ontvang sy die gesogte Orde van die Son in die tweede klas.

## Verwysings 
## Eksterne skakels
Honda Prelude

Die **Honda Prelude** is 'n sportkoepee wat deur die Japannese motorvervaardiger Honda geproduseer is vanaf 1978 tot 2001. Die tweedeurkoepee is losweg afgelei van die Honda Accord en het oor vyf geslagte gestrek. Die Prelude is deur Honda gebruik om die Japannese Honda-kleinhandelverkoopsketting genaamd "Honda Verno" in te stel, met die Prelude wat kort daarna wêreldwyd bekendgestel is.

Die Prelude se mededingers was tradisioneel die Toyota Celica, die Nissan Silvia en die Mitsubishi Eclipse. Produksie van die Prelude is in 2001 gestaak met die bekendstelling van die Honda Integra DC5.

Die Prelude-naam was oorspronklik 'n handelsmerk van Toyota, maar dis na onderlinge ooreenkoms aan Honda oorgedra vir gebruik. Die Prelude was die eerste in 'n reeks van Hondavoertuie met musiekverwante name, en die Prelude word verbind aan die Quintet, Concerto en Ballade.

Lêer:2nd Honda Prelude 2.0Si.jpg|Tweede geslag
Lêer:Honda-Prelude red 3rd.jpg|Derde geslag
Lêer:Prelude 4th gen.jpg|Vierde geslag
Kia Sorento

Die **Kia Sorento** is 'n middelgrootte oorkruis SNV wat sedert 2002 deur die Suid-Koreaanse motorvervaardiger Kia vervaardig word. 'n Herontwerpte oorkruiser (motor-gebaseerde) Sorento (kodenaam XMA) is in Suid-Korea geloods in 2009. Dit is Kia se eerste model wat in die VSA vervaardig is, in Kia se nuwe fabriek van VS$1 miljard in West Point, Georgia.  

Die fabriek bou ook die sustervoertuig van die Sorento, die Hyundai Santa Fe. Die Sorento gebruik Kia se nuwe korporatiewe sierrooster, wat bekend staan as die tierneus.  

Die heelnuwe 2010 Kia Sorento is in laat 2009 bekendgestel. Dit was nie meer gegrond op 'n bakkieraam nie, maar het nou 'n eenheidsbakkonstruksie. 

Die viersilindermodel het sy terugkeer na die Amerikaanse mark gemaak ná 'n afwesigheid van 2007 tot 2010. Die enjin sit dwars, en die vering is regrondom onafhanklik.

## Verwysings
Audi Pikes Peak quattro

Die **Audi Pikes Peak quattro** was 'n sportnutskonsepmotor. Dit is geskep deur die Duitse premium motorvervaardiger, Audi. Die Pikes Peak quattro is die eerste keer in 2003 by die Noord-Amerikaanse Internasionale Motorskou tentoongestel. Dit was die eerste van drie konsepmotors deur Audi ontwerp en vertoon in 2003, voor die **Audi Nuvolari quattro** en die **Le Mans quattro**.

Die **Pikes Peak quattro** is vernoem na die beroemde bergklimroete Pikes Peak in die Rocky Mountains. Hier het hulle vele algehele oorwinnings behaal en rekords verbeter gedurende die 1980's, as gevolg van die vermoë van die "quattro" motors op moeilike terrein.

Die **Pikes Peak quattro** se ontwerp is sederdien verder ontwikkel in die produksie Audi Q7.

## Verwysings
Audi Le Mans quattro

Die **Audi Le Mans quattro** was 'n sportkonsepmotor, wat ontwikkel is deur die Duitse premium motorvervaardiger, Audi, vir voorlegging aan die 2003 Frankfurt Motorskou. Dit was die gevolg van Audi se drie agtereenvolgende oorwinnings by die moeilike 24-uur Le Mans uithouwedren in 2000, 2001, en 2002. Dit was die derde en finale konsepmotor wat deur Audi ontwerp is in 2003, naas die Audi Pikes Peak quattro en Audi Nuvolari quattro.

Audi se "quattro GmbH"-filiaal het gevolglik besluit om die **Audi Le Mans quattro** as 'n produksiepadmotor te produseer, hulle noem dit die Audi R8, na hul baie suksesvolle Audi R8 LMP renmotor, wat die 24-uur Le Mans vyfkeer gewen het.

## Verwysings
Waleri Poljakof

duimnael|Valeri Poljakov

**Waleri Poljakof** (Russies: *Валерий Владимирович Поляков*, gebore Valeri Ivanovich Korshunov) is 'n voormalige Russiese ruimtevaarder. Poljakof hou die rekord vir die langste enkele ruimtevlug in menslike geskiedenis. Hy was vir meer as 14 maande (437 dae, 18 uur) aan boord van die Mir-ruimtestasie.

Poljakof is in 1972 as ruimtevaarder gekies. Hy onderneem sy eerste vlug in 1988 aan boord van die Sojoes TM-6. Hy het na 240 dae aan boord van die TM-7 na die aarde teruggekeer. Sy tweede vlug van 437 dae, die langste in die geskiedenis, het in 1994–1995 plaasgevind. Dié vlug is met 'n Sojoes TM-6 gelanseer en hy het met 'n TM-20 teruggekeer. Gekombineerd is dit die langste wat 'n persoon nog in die ruimte deurgebring het. 

## Beknopte biografie 
[duimnael|links|Poljakof aan boord die Mir-ruimtestasie in Februarie 1995, vanuit die [Ruimtependeltuig Discovery afgeneem.]]

Waleri Poljakof is op 27 April 1942 as *Valeri Ivanovitsj Korsjoenov* gebore. Hy verander sy naam in 1957 na *Valeri Vladimirovitsj Poljakov* (sy stiefpa was *Vladimir Poljakov*). Hy behaal 'n diploma in 1959 waarna hy aan die I.M. Setsjenof Eerste Mediese Instituut in Moskou studeer. Hier behaal hy 'n doktorsgraad waarna hy in ruimtegeneeskunde by die Instituut van Mediese en Biologiese Probleme van die ministerie van volksgesondheid (ook te Moskou) spesialiseer.

Hy is op 22 Maart 1972 uit Mediese Groep 3 as 'n ruimtevaarder gekies. Tydens sy loopbaan was hy die vlugdokter aan boord van die Sojoes TM-6, Sojoes TM-7, Sojoes TM-18, Sojoes TM-20 en ten slotte aan boord van die Mir-ruimtestasie. Aan boord van dieselfde Mir stel hy die rekord op vir die langste verblyf in die ruimte: 437 dae, 17 uur, 58 minute en 4 sekondes. Hy bly tot 1 Junie 1995 as 'n ruimtevaarder in diens.

Sy ruimtevlugte:
* Sojoes TM-6 / Sojoes TM-7 – 28 Augustus 1988 tot 27 April 1989 – 240 dae, 22 uur, 34 minute
* Sojoes TM-18 / Mir / Sojoes TM-20 – 8 Januarie 1994 tot 22 Maart 1995 – 437 dae, 17 uur, 58 minute

Poljakof is getroud en het een kind.

## Verwysings
Supersimmetrie

In deeltjiefisika is **supersimmetrie** (Engelse afkorting: **SUSY**) ’n voorgestelde uitbreiding van die Standaardmodel wat verband hou met twee basiese groepe elementêre deeltjies: bosone, waarvan die spin ’n heeltalwaarde het, en fermione, wat ’n spin met ’n halftalwaarde het.

## Beskrywing 
Elke deeltjie van een van bogenoemde twee groepe word verbind met ’n deeltjie van die ander groep; dit word ’n deeltjie se S-deeltjie, of *superpartner*, genoem. Die spin se waarde sal dus met ’n halftal verskil.

In ’n teorie met ’n perfek ongebroke supersimmetrie, sal elke paar S-deeltjies dieselfde massa en interne kwantumgetalle hê buiten hul spin&nbsp;– ’n "selektron" (die S-deeltjie van ’n elektron) sal ’n boson-weergawe van die elektron (’n soort fermion) wees en sal dieselfde massa-energie hê – dit moet dus net so maklik in ’n laboratorium gevind kan word. Omdat nog geen S-deeltjies ontdek is nie, moet supersimmetrie ’n spontaan gebroke simmetrie wees as dit bestaan. As supersimmetrie ’n ware natuursimmetrie is, sal dit baie onverklaarbare probleme in deeltjiefisika oplos, soos donker materie.

## Probleme 
Die omvermoë van die Groot Hadronversneller (GHV) om bewyse vir supersimmetrie te vind het daartoe gelei dat sommige wetenskaplikes dink die teorie moet laat vaar word as ’n oplossing vir sulke probleme, aangesien enige S-deeltjies wat bestaan se massa nou te groot sal wees om die bestaande paradokse op te los.

Eksperimente met die GHV het ook uiters skaars gevalle van deeltjieverval tot gevolg gehad wat baie weergawes van supersimmetrie in twyfel trek.

Supersimmetrie verskil aansienlik van ander bekende simmetrieë omdat dit ’n simmetrie tussen klassieke fisika en kwantummeganika daarstel – iets wat nog nie op enige ander terrein waargeneem is nie. Terwyl enige getal bosone dieselfde kwantumtoestand kan beset, kom net een fermion in ’n gegewe toestand voor vanweë die Uitsluitingsbeginsel van Pauli. Wanneer die besettingsgetalle egter groot word, betree kwantummeganika die klassieke perk: dit beteken bosone kom ook in klassieke fisika voor, maar fermione nie. Dit maak dit moeilik om te verwag dat bosone dieselfde kwantumgetalle as fermione het.

## Verwysings 
## Eksterne skakels 
* *What do current LHC results (mid-August 2011) imply about supersymmetry?* Matt Strassler
* "Particle wobble shakes up supersymmetry" , *Cosmos*, September 2006
* ''LHC results put supersymmetry theory 'on the spot' '' BBC, 27/8/2011
* 15px Hierdie artikel is vertaal uit die Engelse Wikipedia
Vaste liggaam

In fisika en veral dinamika is 'n **vaste liggaam** (of **starre liggaam**) (Engelse "rigid body") 'n voorstelling van 'n voorwerp wat geen vervorming kan ondergaan nie. Die afstand tussen twee partikels van 'n vaste liggaam verander nooit nie.

Euler se bewegingswette (in Klassieke meganika) beskryf die beweging van starre liggame.

## Relatiewe snelheid in 'n vaste liggaam 
Partikels in 'n vaste liggaam se afstand vanaf mekaar bly altyd dieselfde. Dus is die enigste relatiewe snelheid wat partikels tot mekaar kan hê loodreg op die verplasings vektor. Dit word verkry deur rotasie van die liggaam.
M-teorie

Die **M-teorie** is ’n teorie in fisika wat al die bestaande supersnaarteorieë verbind. Die bestaan van so ’n teorie is in 1995 vir die eerste keer voorgestel deur die fisikus Edward Witten. Dit het gelei tot ’n groot vlaag navorsing, wat bekend gestaan het as die "tweede supersnaar-rewolusie".

## Beskrywing 
Voor Witten se aankondiging het snaarteoretici vyf verskillende weergawes van die supersnaarteorie geïdentifiseer. Hoewel dit aanvanklik gelyk het of daar groot verskille tussen die weergawes is, het navorsing getoon daar is ’n baie nou verband tussen hulle is danksy sogenaamde dualiteite – maniere om hulle in ’n oorkoepelende teorie saam te vat.

Hoewel ’n volledige formulering van die M-teorie nog nie bestaan nie, moet die teorie twee- en vyfdimensionele voorwerpe, wat brane genoem word, beskryf asook ’n 11-dimensionele vorm van superswaartekrag (’n soort veldteorie wat supersimmetrie en die algemene relatiwiteitsteorie verenig).

Volgens Witten kan die "M" in M-teorie staan vir "misterieus", "magies" of "matriks", en moet op die ware betekenis van die term besluit word wanneer ’n meer basiese formulering bestaan.

Ondersoeke na die wiskundige struktuur van die M-teorie het ’n paar belangrike gevolge in fisika en wiskunde gehad. Dit het onder meer ’n raamwerk verskaf waarbinne gesoek word na ’n teorie van alles, ’n hipotetiese allesomvattende, samehangende teorie wat al die basiese natuurkragte ten volle verduidelik en saambind. Een van die uitdagings behels die kompaktering van die ekstra dimensies om modelle te konstrueer vir ons vierdimensionele wêreld.

## Verwysings 
## Eksterne skakels 
* Superstringtheory.com "The Official String Theory Web Site", deur Patricia Schwarz
* Not Even Wrong ’n blog deur Peter Woit oor fisika in die algemeen en die snaarteorie in die besonder
* 15px Hierdie artikel is vertaal uit die Engelse Wikipedia
Audi Nuvolari quattro

200px|duimnael|links|Agterstewe van die Nuvolari quattro.
Die **Audi Nuvolari quattro** (ook bekend as die **Audi Lisvina**) was 'n konsepmotor geskep deur die Duitse motorvervaardiger Audi. Hierdie voertuig is die eerste keer in 2003 by die Geneefse Motorskou vertoon. Audi het beplan dat dit hul volgende groottoermotor (GT) moes word. Dit was die tweede van drie konsepmotors wat deur Audi ontwerp en getoon is in 2003, ná die Pikes Peak quattro en voor die Le Mans quattro.

Die Nuvolari quattro het 'n 5.0 L tweeling-turbo V10 brandstofgestratifiseerde inspuiting (FSI) enjin wat 441 kW (591 pk) kan lewer, en sy wringkrag word as 750 N·m aangegee. Die Nuvolari quattro gebruik Audi se Torsen-gebaseerde quattro permanente vierwieldryfstelsel.

Dit kan versnel van 0 tot 100 km/h in ongeveer 4.1 sekondes. Topspoed word elektronies beperk op 250 km/h (160 mpu).

Die Nuvolari quattro is vernoem na een van die mees bekende en legendariese renjaers van alle tye, Tazio Nuvolari. Nuvolari het 61 Grand Prix-oorwinnings behaal, en is in 1953 oorlede. Vyftig jaar na sy dood is die **Audi Nuvolari quattro** geskep ter ere van sy gedagtenis.

Audi het hierna die Nuvolari quattro ontwikkel tot die nuwe Audi A5-reeks.

## Verwysings
Ballade vir ’n enkeling

***Ballade vir ’n enkeling*** is ’n Afrikaanse verhaal deur Leon van Nierop.  Dit het drie vorme aangeneem deur ’n gepubliseerde roman, ’n televisiereeks (tussen 1987 en 1993 deur die SAUK uitgesaai) en ’n rolprent (op 20 Maart 2015 uitgereik).

## Rolprent 
Die rolprent het in sy openingsnaweek meer as R1,3 miljoen by die loket verdien, toe meer as 27&nbsp;500 mense daarna gaan kyk het.  Dele van die rolprent is in Kragbron in die Vrystaat verfilm.

### Genre 
Die rolprent is ’n drama. Dit het ’n ouderdomsperk van 16TG (taal, geweld) en is van Engelse onderskrifte voorsien.

### Storielyn 
Ballade vir ’n Enkeling handel oor die joernalis, Carina Human wat op die spoor van die enigmatiese skrywer Jacques Reynard is. Jacques daag nie op om ’n letterkundeprys wat aan hom toegeken is te ontvang nie. Tussendeur word vertel van Jacques se kinderjare, sy vriendskap met Jan-Paul Otto en sy liefde vir Lena Aucamp.

### Rolverdeling 
* Donnalee Roberts as Carina Human
* Armand Aucamp as Jacques Rynhardt sr.
* Rolanda Marais as Lena Aucamp sr.
* Jacques Bessenger as Jan-Paul Otto sr.
* Cindy Swanepoel as Mysi Moolman
* Edwin van der Walt as Jacques Rynhardt jr.
* Christia Visser as Lena Aucamp jr.
* Luan Jacobs as Jan-Paul Otto jr.
* Helene Lombard as Liebet Rynhardt
* Dorette Potgieter as Alicia Francke
* Drikus Volschenk as Klaus Rynhardt
* Zak Hendrikz as Gavin Greeff
* Miles Petzer as Gert Grové

### Sien ook 
* Lys van Afrikaanse rolprente

## Verwysings
Aleksei Leonof

**Alexei Arkhipowitsj Leonof** (Russies: Алексе́й Архи́пович Лео́нов, [ɐlʲɪˈksʲej ɐˈrxʲipəvʲɪtɕ lʲɪˈonəf]) (30 Mei 1934 – 11 Oktober 2019) was 'n voormalige Russiese ruimtevaarder en afgetrede generaal-majoor in die Russiese Lugmag. Leonof was die eerste mens in die geskiedenis wat 'n ruimtewandeling uitgevoer het. Die wandeling het op 18 Maart 1965 plaasgevind, toe hy die *Voskhod 2*-ruimtekapsule vir 12 minute verlaat het.

## Beknopte biografie 
duimnael|links|Leonof aan boord van die Sojoes 19
Leonof is in 1934 in Listvjanka in die Kemerowo-oblast in Rusland gebore. Hy was een van twintig lugmagvlieëniers wat in 1960 vir die eerste groep ruimtevaarders gekies is. Leonof se eerste vlug, waartydens hy 'n ruimtewandeling vanuit die *Vostok 11* sou uitvoer, is egter gekanselleer.

Op 18 Maart 1965 word Leonof aan boord van die Voskhod 2, die tweede en laaste bemande vlug van die Woschod-ruimteprogram, gelanseer. Tydens die vlug voer hy die geskiedkundige eerste wandeling in die ruimte uit.

In 1968 is Leonof gekies vir 'n vlug om die maan in 'n Sojoes-ruimtetuig. Alle onbemande toetsvlugte misluk egter en die Verenigde State wen die wedloop om eerste om die maan te vlieg. Die Sowjetunie gee die stryd gewonne en skrap al sy bemande vlugte na die maan.

Leonof se tweede en laatste ruimtevlug was aan boort van die Sojoes 19 as deel van die Apollo-Sojoes-toetsprojek. Die vlug is op 15 Julie 1975 gelanseer en is in die ruimte aan die Amerikaanse Apollo-kapsule gekonnekteer. Dit was die eerste koppeling wat tussen ruimtetuie van verskillende nasies bewerkstellig is.

Leonof het in 1991 afgetree. Hy is getroud met Svetlana Petrovna en het twee dogters, Vika en Oksana.

## Eksterne skakels 
* Video van Leonof se ruimtewandeling
Azerbeidjanse kookkuns

duimnael|250px|Ligte Azerbeidjanse versnaperings
Die **Azerbeidjanse kookkuns** is deur die eeue heen beïnvloed deur die voedsel van verskillende kulture maar is terselfdertyd ook uniek gebly. 

Die afwisselende natuur, die verskeidenheid klimaatsones en die lang geskiedenis met verskillende kulturele invloede word in Azerbeidjan se kookkuns weerspieël. Al is dit nog weinig bekend in die buiteland, word dit deur kenners as een van die mees gesofistikeerdes ter wêreld beskou. Oosterse en Kaukasiese invloede word gekombineer met vars speserye en kruie wat dikwels slegs in Azerbeidjan beskikbaar is en hier gebruik word om 'n verskeidenheid vleisgeregte te verfyn. Die hoë lewensverwagtig van Azerbeidjanners word dikwels naas die gematigde klimaat en gesonde leefwyse ook aan sy gesonde kos toegeskryf.

Net soos in ander Islamitiese lande word veral skaap-, bok- en hoendervleis, selde ook beesvleis bedien. Danksy die nabyheid van die Kaspiese See is daar ook 'n groot verskeidenheid visgeregte, waarby elke gewes sy eie spesialiteite het. Restaurante in Bakoe bedien alle streekkosse van Azerbeidjan.

Sopdisse met 'n sterk boeljon as basis staan as hoofgereg sentraal op Azerbeidjanse spyskaarte. Hulle word met talle speserye gegeur. Ander disse word sowel as voor- asook as hoofgeregte bedien. Vir tipiese geregte soos *piti* en *kufta-bosbasj* (gekookte vleisbolletjies) word eers die aftreksel as sop en daarna die vleis en ander bestanddele, wat daarin gaar gemaak is, geniet.

Ryspilaf is die bekendste en kenmerkendste gereg in Azerbeidjan se kookkuns. Elke gewes het sy eie resep met verskillende bestanddele soos vleis, vis, vrugte en speserye. Gewilde variante uit 'n totaal van sowat veertig streekresepte is Kaurma-pilaf met bokvleis, tojug-pilaf met hoendervleis, Sjirin-pilaf met soet gebakte vrugte of Sjoedli-pilaf met melkrys.

Net soos gewild soos pilaf is dolma, 'n maalvleisgereg met rys, uie, eiervrugte en vars kruie wat in uitgeholde tamaties en rissies gevul of in kool- of wynblare toegedraai en gebraai word. Nog 'n feitlik daaglikse Azerbeidjanse maaltyd, wat dikwels ook op feesdae bedien word, is sjasjlik - kleiun stukkies vleis of maalvleis wat met bokstervet gebraai word.

Vars kruie, tamaties en komkommers word by alle geregte bedien. Tipiese nageregte soos baklava en halva, wat dwarsoor die Turkse kultuurgebied geniet word, is ook in Azerbeidjan gewild. Elke maaltyd word met Azerbeidjanse tee afgerond, waarby verskillende soorte konfyt as soetmiddel dien.

## Verwysings 
## Eksterne skakels 
*  
*  
*  
*  
*  
*
Nouruz

200px
**Nouruz**
of **نوروز**
**Persiese Nuwejaarfees**

----

**Feesviering**
200px
***21 Maart in Iran***
***en aangrensende gebiede***

**Nouruz** (Persies: نوروز, *Nourūz*, [nouˈɾuːz]; Koerdies: نه‌ورۆز, *Newroz*; letterlik: "[Die] Nuwe Dag") is die inheemse naam vir die Persiese Nuwejaarfees, 'n openbare vakansiedag in Iran en 'n tiental ander lande. Die fees word jaarliks deur meer as 300 miljoen mense in Europese en Asiatiese lande vanaf Albanië tot Afghanistan en vanaf Indië tot Kasakstan gevier. Nouruz is deur Unesco in 2009 as deel van die ontasbare kulturele erfenis van die mensdom erken.

duimnael|links|Haft Seen, die tradisionele Nuwejaarsete, is 'n vaste bestanddeel van Iranse Nouruz-vieringe
Die fees val saam met die eerste lentedag of dag-en-nag-ewening en die begin van die nuwe jaar volgens die Persiese kalender. Nouruz word op die dag van die Noordelike Halfrond se lente-ewening, dus 21 Maart, of op die volgende dag gevier. Die presiese datum, waarop die son op die hemelewenaar is, word elke jaar noukeurig bereken, en gesinne vergader om die tradisionele rituele uit te voer.

Nouruz word al duisende jare deur gemeenskappe van verskillende etniese en godsdienstige agtergronde as 'n wêreldlike fees gevier. Net vir Zoroastriërs is Nouruz tradisioneel 'n godsdienstige feesdag. Die fees het sy oorsprong in Persis of Fars, 'n streek in die Persiese Achaemenidiese Ryk (tans Suidwes-Iran), maar word ook in baie aangrensende gebiede gevier wat histories aan kulturele invloede uit Persië blootgestel is – so onder meer in Irak, Indië en Afghanistan.

In Indiese Parsi-gemeenskappe is die Nouruz-feesvierings met vyf voorgeskrewe rituele verbonde: die Āfringān (lof- of liefdesgebede), die Bāj (gebede ter ere van sogenaamde yazatas of "aanbiddingswaardiges", of ter ere van fravashis of "siele in die voorbestaan"), die Yasna ('n religieuse plegtigheid waartydens die heilige likeur haoma geoffer en gedrink word), die Fravartigan of Farokshi (gebede ter herinnering aan oorledenes) en die Satum (gebede wat tydens begrafnismale opgesê word).

In die Baha’i-kalender is Nouruz (*Naw-Ruz*) een van nege feeste en herdenkings en dui die einde van die 19-dagse vastyd en die begin van 'n nuwe jaar aan. Nes Ismailiete, Alawiete en Alewiete word Nouruz ook deur Twaalfer-Sjiiete gevier.

## Verwysings 
## Eksterne skakels 
*
George Calvert, 1ste baron Baltimore

**George Calvert, 1ste baron Baltimore** (*Lord Baltimore*) (1580 – 15 April 1632) was 'n Engelse staatsman en kolonis. Hy is gebore in Kipling, Yorkshire en studeer aan Trinity Kollege te Oxford. Hy word aangestel as die Sekretaris van Sir Robert Cecil, daarna Sekretaris van die Staat vir koning James I en in 1608 word hy die klerk van die *Privy Council*. Hy word tot ridder geslaan in 1617 en in 1619 word hy die Sekretaris van die Staat. Hy dien in die parlemente van 1621 en 1624. Hy was ongewild weens sy siening dat Prins Charles met 'n Spaanse prinses moes trou en hy bedank uit die parlement in 1625. Hy verklaar homself as 'n katoliek en word Baron Baltimore in Ierland. In 1621 vestig hy 'n klein nedersetting by Ferryland in Newfoundland. Hy bly saam met sy familie hier van 1628 tot 1629. Hy probeer verhuis na Virginië maar kry nie toestemming nie.

## Bron 
* ''Collier's Encyclopedia'', Crowell-Collier Educational Corporation, Volume 3, Bladsy 531.
Barberton, Ohio

**Barberton** is stad in die deelstaat Ohio en geleë aan die Tuscarawasrivier, ongeveer 13km suid van Akron. Die omgewing was oorspronklik die woonarea van die Delaware-Indiane. Die eerste nedersetting was gestig deur Ohio Barber in 1890 en het in 1891 dorpstatus verwerf. Die nedersetting was gestig om die sout onder die grond te ontgin. Die stad se ekonomie berus deesdae op vervaardiging; chemiese middels, rubber goedere, swaar stoomketels en verskeie metaal en yster produkte word hier vervaardig.

## Bron 
* ''Collier's Encyclopedia'', Crowell-Collier Educational Corporation, Volume 3, Bladsy 613.
William H. Seward

**William Henry Seward** (16 Mei 1801 – 10 Oktober 1872) was 'n Amerikaanse politikus en staatsman. Hy is gebore in Florida, New York en voltooi sy studies aan die *Union College* in 1820. Hy word tot die Amerikaanse balie toegelaat in 1822 en begin in 1823 sy eie regspraktyk. Hy betree die politiek en word verkies tot New York se senaat. Hy verloor die Goewerneursverkiesing in 1834 maar word verkies in 1838 en 1840. Hy staan die aanhou van slawe teen, en hierdie beleid dra by dat hy tot die Amerikaanse Senaat verkies word.

Hy verloor die benoeming as presidentskandidaat in 1860 teen Abraham Lincoln. Lincoln stel hom hierna aan as Staatsekretaris. Hy ondersteun Lincoln tydens die Amerikaanse Burgeroorlog. Hy was betrokke by die Frans-Meksiko kwessie en help laasgenoemde om hulle onafhanklikheid te verkry. 

Hy was verantwoordelik vir die aankoop van Alaska van Rusland in 1867 in 'n transaksie wat bekend staan as ''Seward's Folly''. Hy tree uit die politiek uit in 1869 en na 'n reis om die wêreld sterf hy in Auburn in 1872.

## Bron 
* ''Collier's Encyclopedia'', Crowell-Collier Educational Corporation, Volume 20, Bladsy 622.

## Eksterne skakels 
*
Seward, Alaska

**Seward** is 'n dorp aan die suidkus van die deelstaat Alaska, 60° noord van die ewenaar. Die temperatuur is egter meer gematig as wat verwag word vir nedersettings op dié lengtegraad. Die stad is vernoem na William H. Seward wat verantwoordelik was om Alaska in 1867 by Rusland te koop. Die eerste mense het hulle in 1903 hier gevestig. Dit is ook 'n vissershawe.

## Bron 
* ''Collier's Encyclopedia'', Crowell-Collier Educational Corporation, Volume 20, Bladsy 623.
Massillon, Ohio

**Massillon** is 'n stad, geleë in die noordooste van die deelstaat Ohio, in die County Stark. Steenkool, sand en gruis is natuurlike hulpbronne wat ontgin word. Die grond in die omgewing is ook vrugbaar. Die dorp is gestig in 1826 in afwagting op die voltooiing van die Eriekanaal en stad het gou 'n belangrike graanmark geword. Die stad het intussen 'n industriële stad geword met verskeie produkte wat hier vervaardig word.

Die stad was die tuiste van Jacob S. Coxey wat bekend geword het as die leier van ''Coxey's Army'', 'n groep werkloses en dié se marsjeer tog na Washington, D.C. op 25 Maart 1894.

## Bron 
* ''Collier's Encyclopedia'', Crowell-Collier Educational Corporation, Volume 15, Bladsy 531.